У сацыяльнай сферы плённа завяршае год аддзел адукацыі, спорту і турызму. Не можа не радаваць, што выпускнікі раёна паказалі грунтоўныя веды на цэнтралізаваным тэсціраванні. Пацвярджэннем таму і тое, што сярэдні бал па дзевяці вучэбных прадметах перавышае рэспубліканскі ўзровень, па дванаццаці — абласны. Стобальны вынік дасягнуты па матэматыцы і грамадазнаўству. А скарбонка высокіх узнагарод папоўнілася дванаццаццю дыпломамі рэспубліканскіх конкурсаў і турніраў. Вучні Алёна Грыгалёнак, Таццяна Кавалёнак, Дзяніс Марач і педагог Людміла Канстанцінаўна Шчалкунова атрымалі падтрымку спецыяльнага фонду Прэзідэнта Рэспублікі Беларусь. Удала развіваецца легаканструяванне: на рахунку каманды гімназіі-інтэрната горада Мядзела пад кіраўніцтвам Вячаслава Саўчыка па два залатыя і бронзавыя медалі, кубак, чатырнаццаць дыпломаў абласных і рэспубліканскіх конкурсаў робататэхнікі. Пры рамонце ўстаноў адукацыі начальнік аддзела Таццяна Ефімава шырока выкарыстоўвае гаспадарчы спосаб, што дазваляе эканоміць бюджэтныя сродкі. Такім чынам іх прыведзена ў парадак роўна дзесяць, ды яшчэ капітальна адрамантавана спартыўная зала Сваткаўскага дзіцячага садка-сярэдняй школы імя Максіма Танка. Агульны аб’ём асвоеных фінансавых сродкаў таксама не з маленькіх — 345 тысяч рублёў.